Meddelelse fra Kommissionen til Rådet, Europa-parlamentet, det Økonomiske og Sociale Udvalg og Regionsudvalget - Status for arbejdet med undersøgelse af forslag til et rammedirektiv om forsyningspligtydelser

A. Baggrund

1. I overensstemmelse med ønsket fra Det Europæiske Råds måde i Nice, som blev afholdt den 7.-9. december 2000, forelagde Kommissionen en rapport om forsyningspligtydelser for Det Europæiske Råds møde i Laeken. [1] I rapporten gjorde Kommissionen opmærksom på, at den havde til hensigt at "undersøge forslaget om, at de principper om forsyningspligtydelser, der er forudsat i traktatens artikel 16, bør konsolideres og præciseres i et rammedirektiv."

[1] KOM(2001) 598 endelig af 17.10.2001.

2. Som forberedelse til Det Europæiske Råd i Laeken vedtog Rådet (det indre marked) en række konklusioner den 26. november 2001, hvori Rådet erklærede, at det med interesse imødeså resultaterne af undersøgelsen. På Det Europæiske Råd i Laeken den 14.-15. december 2001 blev Rådets konklusioner og Kommissionens rapport hilst velkommen.

3. I forlængelse af Kommissionens rapport opfordrede Europa-Parlamentet [2] og Det Økonomiske og Sociale Udvalg [3] Kommissionen til at fremsætte et rammedirektiv om forsyningspligtydelser.

[2] Europa-Parlamentets beslutning af 13. november 2001 om Kommissionens meddelelse om "Forsyningspligtydelser i Europa", EFT C 140E af 13.6.2002, s. 153.

[3] ØSU's udtalelse af 17. juli 2002 om "Tjenesteydelser af almen interesse", CES 860/2002.

4. På Det Europæiske Råds møde i Barcelona den 15.-16. marts 2002 blev Kommissionen opfordret til "at fortsætte sin undersøgelse med henblik på at konsolidere og specificere de principper om tjenesteydelser af almindelig økonomisk interesse, der ligger til grund for traktatens artikel 16, i et forslag til rammedirektiv, idet de forskellige berørte sektorers særlige karakteristika dog respekteres, og der tages hensyn til traktatens artikel 86." Ved samme lejlighed blev Kommissionen opfordret til at fremlægge en rapport inden årets udgang.

5. Denne meddelelse er blevet udarbejdet som reaktion på dette ønske fra Barcelona-topmødet.

B. En grønbog om forsyningspligtydelser

6. Som opfølgning på den forpligtelse, som Kommissionen indgik på topmødet i Laeken, har den besluttet at udarbejde en grønbog om forsyningspligtydelser. Grønbogen vil sætte Kommissionen i stand til at undersøge spørgsmålet om et forslag til et rammedirektiv, men også til mere indgående at belyse EU's rolle, når det drejer sig om at sikre tjenesteydelser af høj kvalitet, som har almen interesse for forbrugerne og virksomhederne i Europa (forsyningspligtydelser).

7. Mulighederne for et sådant rammedirektivs gennemførelse og eventuelle merværdi vil være det centrale emne i grønbogen. Som Kommissionen allerede har antydet i sin rapport til Laeken-topmødet, rejser dette emne komplekse spørgsmål bl.a. vedrørende et sådant direktivs mulige mål, anvendelsesområde og indhold samt dets forbindelse med eksisterende sektorspecifik lovgivning.

For at besvare disse spørgsmål er det nødvendigt med yderligere overvejelser og diskussioner, som det er planen, at denne grønbog skal anspore til.

8. Kommissionen har fastlagt overordnede politiske retningslinjer på området for forsyningspligtydelser i to meddelelser fra henholdsvis 1996 og 2000 [4] og i sin rapport til Det Europæiske Råd i Laeken. De to foregående meddelelser og rapporten udgør et udgangspunkt for yderligere refleksion over disse spørgsmål.

[4] Forsyningspligtydelser i Europa, EFT C 281 af 26.9.1996, s. 3; Forsyningspligtydelser i Europa, meddelelse fra Kommissionen, EFT C 17 af 19.1.2001, s. 4.

9. Kommissionen finder det, i lighed med Europas borgere og virksomheder, vigtigt at opretholde og udvikle forsyningspligtydelser. På grund af de involveredes mange forskellige synspunkter og forventninger, mener Kommissionen imidlertid, at en bredere debat og høring på europæisk niveau vil være et nyttigt eller endda nødvendigt skridt for yderligere at afklare og udvikle EU's overordnede tilgang til, hvordan der bedst sikres sammenhæng mellem principperne i EF-traktatens artikel 16 om tjenesteydelser af almen økonomisk interesse og andre af traktatens mål. Kommissionen betragter grønbogen som et vigtigt initiativ i sit lovgivnings- og arbejdsprogram for 2003. [5]

[5] KOM(2002) 590 endelig af 30.10.2002.

10. Grønbogen får form som et høringsdokument, hvori der bliver peget på spørgsmål, som skal undersøges. Der vil i højere grad være tale om en diskussion af emner end om en opstilling af afklarede holdninger. De andre EU-institutioner, medlemsstaterne og alle interesserede parter vil blive opfordret til at afgive kommentarer og få lejlighed til at give deres synspunkter til kende, især i forbindelse med spørgsmålet om et eventuelt rammedirektiv. Det er Kommissionens mål at skabe et grundlag for udvikling af en fælles tilgang til, hvordan der fremover sikres effektive forsyningspligtydelser af høj kvalitet i EU.

11. I grønbogen vil der hovedsageligt blive fokuseret på situationen under traktatens nuværende rammer. Målet er at starte en debat, der hænger sammen med det igangværende arbejde i konventet, men som ikke er tænkt som et direkte bidrag til denne debat.

12. Kommissionens planer om at udarbejde en grønbog betyder ikke, at igangværende arbejde om emner, der har forbindelse med forsyningspligtydelser, indstilles. Arbejdet med disse emner vil fortsætte parallelt med udarbejdelsen af grønbogen [6], og kan eventuelt resultere i nyttige bidrag til den.

[6] For så vidt angår to andre emner, som blev behandlet i rapporten til Laeken-topmødet, nemlig præstationsvurdering og anvendelse af statsstøtteregler, fremlagde Kommissionen i juni en meddelelse om en evalueringsmetode og en rapport om status for udarbejdelse af retningslinjerne om statsstøtte og forsyningspligtydelser (Metodik til horisontal evaluering af tjenesteydelser af almindelig økonomisk interesse, KOM(2002) 331 endelig af 18.6.2002; Beretning fra Kommissionen til Det Europæiske Råd i Sevilla vedrørende arbejdet med retningslinjerne for statsstøtte i forbindelse med forsyningspligtydelser, KOM(2002) 280 endelig af 5.6.2002).

C. De næste skridt

13. Kommissionen arbejder for tiden på grønbogen og agter at udgive dokumentet i første kvartal af 2003.

14. Efter en offentlig høring på baggrund af grønbogen vil Kommissionen afslutte sin undersøgelse og fremlægge sine konklusioner samt eventuelt konkrete initiativer og lovforslag inden sommeren 2003.